Návrh na  vymenovanie splnomocnenca vlády Slovenskej republiky pre zavedenie eura

V súvislosti s pripravovaným vstupom Slovenskej republiky (ďalej len “SR“) do eurozóny vláda Slovenskej republiky (ďalej len „vláda“) schválila uznesením č. 525/2005 zo 6. júla 2005 Národný plán zavedenia eura (ďalej len „národný plán“). Tento dokument predstavuje plán jednotlivých krokov, ktoré je potrebné uskutočniť pre bezproblémové a úspešné zavedenie a používanie eura v celom hospodárstve SR. 

Národný plán je rámcovým dokumentom, o ktorý sa môžu opierať všetky subjekty slovenskej ekonomiky a spoločnosti. Definuje základné zásady, časový harmonogram a inštitucionálne zabezpečenie zavedenia eura v SR. Ťažiskom plánu je identifikácia úloh v jednotlivých oblastiach vrátane zodpovednosti, časovej náročnosti, kontrolných termínov a termínov splnenia úloh. 

Za národného koordinátora procesu zavedenia eura v SR určila vláda Ministerstvo financií SR. Na základe schváleného Národného plánu bol zriadený Národný koordinačný výbor pre zavedenie eura (ďalej len “NKV“), ktorého hlavnou úlohou je koordinovať a dohliadať na plnenie Národného plánu. NKV je oprávnený dávať odporúčania ústredným orgánom štátnej správy, ktoré je nevyhnutné realizovať pre potreby zavedenia eura. Takisto môže odporúčať realizáciu výborom schválených úloh aj ďalším inštitúciám zastúpeným v NKV, pokiaľ s tým ich zástupcovia súhlasia. 

Na nižšej riadiacej úrovni bolo zriadených šesť pracovných výborov (ďalej len „PV“):
o	PV pre banky a finančný sektor,
o	PV pre verejnú správu,
o	PV pre nefinančný sektor a ochranu spotrebiteľa,
o	PV pre legislatívu,
o	PV pre komunikáciu a
o	PV pre informatiku a štatistiku. 
Tieto pracovné výbory vypracovávajú odborné podklady k jednotlivým otázkam prechodu slovenského hospodárstva na euro a odborne a technicky zabezpečujú realizáciu stanovených úloh.

Najnižším organizačným celkom sú dobrovoľné pracovné skupiny, ktorých zriadenie sa odporúča v Národnom pláne vyšším územným celkom, mestám, obciam, všetkým podnikom a organizáciám najneskôr po vstupe Slovenska do mechanizmu výmenných kurzov – ERM II. Ich úlohou má byť príprava vlastnej organizácie na bezpečný a plynulý prechod na používanie eura pre interné potreby organizácie – adaptácia informačných systémov, vzťahy zo zamestnancami, zákazníkmi, občanmi, dodávateľsko – odberateľské vzťahy, vzťahy so svojou bankou, vzťahy so štátom (dane a súlad so zmenami v právnych predpisoch), komunikačné aktivity a pod.

V samotnom Národnom pláne sa uvádza, že po vstupe Slovenska do mechanizmu výmenných kurzov (ERM II) sa zintenzívnia práce na plnení úloh Národného plánu. Pre kvalitnú každodennú koordináciu úloh existujúce inštitucionálne zabezpečenie nepostačuje. Preto je potrebné predložiť na rokovanie vlády SR návrh štatútu, personálneho zabezpečenia a organizačného riešenia funkcie splnomocnenca vlády SR pre zavedenie eura. 

Hlavnou úlohou splnomocnenca vlády SR bude koordinovať a stimulovať práce na zavedení eura, aktívne komunikovať s občanmi, podnikateľskou sférou, domácimi aj zahraničnými inštitúciami, viesť pravidelné spoločné stretnutia vedúcich pracovných výborov, pripravovať pre potreby NKV správy o postupe prác, upozorňovať na možné problémy a vytvárať široké povedomie o zavedení eura. Konečná zodpovednosť a rozhodovacia právomoc však zostáva na kompetentných orgánoch – vláde SR a Národnej banke Slovenska. 

Postavenie, pôsobnosť, úlohy a zásady splnomocnenca, jeho vzťahy k orgánom štátnej správy, orgánom územnej samosprávy a iným subjektom ako aj organizačne, administratívne  materiálno–technické a finančné zabezpečenie činnosti sú upravené v návrhu štatútu splnomocnenca vlády SR, ktorý tvorí prílohu tohto materiálu. Splnomocnenec vlády SR bude systémovo začlenený do organizačnej štruktúry Úradu vlády SR. Administratívna podpora pre plnenie úloh spojených s výkonom funkcie splnomocnenca SR pre zavedenie eura bude zabezpečená Ministerstvom financií SR, preto jeho zriadenie neprináša žiadne zvýšené nároky na štátny rozpočet. 

Zavedenia eura predstavuje z technického a organizačného hľadiska mimoriadne náročný proces. Schválením materiálu bude vytvorený predpoklad na to, aby zavedenia eura a koordinácia činností spojených  so zavedením prebehla hladko a bez komplikácií.